**РЕШЕНИЕ № ПВ – 88 – ПР/2015 год.**

**за преценяване на необходимостта от извършване на оценка на въздействието върху околната среда**

**На основание**: чл.93, ал.1 и ал.5 от Закона за опазване на околната среда (ЗООС); чл.7 ал.1 и чл.8, ал.1 от *Наредбата за условията и реда за извършване на оценка на въздействието върху околната среда* (Наредба за ОВОС), чл.31, ал.4 и ал.6 от Закона за биологичното разнообразие (ЗБР); чл.40, ал.3 и ал.4, във връзка с чл.2, ал.1, т.1 от *Наредбата за условията и реда на извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредба за ОС), представена писмена документация от Възложителя по Приложение № 2 към чл.6 от Наредбата за ОВОС и по чл.10, ал.1 и ал.2 от Наредбата за ОС, становища от РЗИ Пловдив и БД ИБР Пловдив

**Р Е Ш И Х**

**да не се извършва** оценка на въздействието върху околната среда за **инвестиционно предложение: „Изграждане на оранжерии със** **система за капково напояване“**, което няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони

**Местоположение:** в поземлени имоти №№ 010007, 010008, с. Поповица, община Садово.

Възложител: **Милевоплод” ООД,**

**Характеристика на инвестиционното предложение:**

Инвестиционното предложение ще се развива в имоти, собственост на Възложителя, с обща площ от 14 482 м2, като покритата площ ще е около 9 000 м2 .

Основно в базата се предвижда производството на зеленчуци по традиционен начин без допълнително отопление. Напояването ще е с повърхностно полагане на капкова система и ще се извършва чрез цистерна, захранвана от сондажен кладенец след получаване на разрешително, издадено по реда на Закона за водите.

Не се предвижда промяна на пътна инфраструктура. Достъпът до обекта ще се осъществява по съществуващата такава. Западно от имотите преминава полски път, собственост на община Садово.

Имотът, предмет на инвестиционното предложение **не попада** в границите на защитени зони от мрежата НАТУРА 2000 и в защитени територии, съгласно Закона за защитените територии. С реализацията на инвестиционното предложение не се очаква унищожаване, увреждане или влошаване състоянието на видове, предмет на опазване на най-близката защитена зона BG0000437 „Река Черкезица”, за опазване на природните местообитания и на дивата флора и фауна, приета с Решение №122/02.03.2007 г. на Министъра на околната среда и водите (ДВ бр.21/2007г.).

Инвестиционното предложение попада в обхвата на т.1, буква „в“ и т.2, буква „г” от Приложение № 2 на Закона за опазване на околната среда /ДВ.бр.91, 2002 год./ и чл.2, ал.1, т. 1 от Наредбата за ОС.

**мотиви:**

**I. Характеристика на предлаганото строителство, дейности, технологии: обем, производителност, мащабност, взаимовръзка и кумулиране с други предложения, ползване на природни ресурси, генерирани отпадъци, замърсяване и дискомфорт на околната среда, както и риск от инциденти.**

Системата за капково напояване ще включва: изграждане на помпено водовземно съоръжение, филтърна площадка, върху която ще бъдат разположени филтри за механично пречистване на водата и торосмесители за автоматично подаване на торове; оформяне на редовете и изграждане на подземна разпределителна водопроводна мрежа от РVС тръби, чрез която ще се образуват необходимите батерии за капково напояване; полагане на надземни поливни крила от шлаух с капкообразуватели по отделните редове на насажденията.

Изграждането на сондажния кладенец ще бъде с параметри :

* Дълбочина до 18 метра тръбен кладенец -ТК
* Проектни параметри за водовземане за напояване

Максимално водовземане – Q ­= 3,00 l/s

Средно дневно водовземане – Q ­= 0,95 l/s

Водно количество за напояване денонощно – до 500 м3

Водно количество за напояване годишно – 80 000 м3

Максимално допустимо експл. понижение на водното ниво S мд ­= 0,58м

* Всички дейности по време на реализацията на инвестиционното предложение ще се осъществяват единствено в границите определени за ползване и няма да излизат с влиянието си извън тях.
* Предвиденият сондажен кладенец ще бъде изграден след получаване на разрешително за ползване на воден обект с изграждане на водовземно съоръжение за подземни води.
* При строителството се очаква известно шумово натоварване на околната среда. То ще бъде минимално, локализирано в рамките на ограничен район.
* За обслужването на обекта ще се използва съществуващата пътна инфраструктура без промяна и без изграждане на нова.

**II. Местоположение в това число чувствителност на средата, съществуващото ползване на земята, относително наличие на подходящи територии, качеството и регенеративната способност на природните ресурси в района:**

Площадката, на която се предвижда изграждането на центъра за оранжерии за земеделска продукция се намира в масив 18 по КБС на с. Поповица , община Садово, имот № 010007- с площ 10.002 дка и № 010008- с площ 4480 дка.

* В резултат от реализирането на инвестиционното предложение в т. ч. изграждане на сондажния кладенец и последващата експлоатация, не се очаква нарушаване на качеството и регенеративната способност на природните ресурси в района.
* Инвестиционното предложение ще се реализира извън границите на защитени зони, съгласно чл. 5 от Закона за биологичното разнообразие.
* Инвестиционното предложение ще се осъществи извън границите на защитени територии, съгласно Закона за защитените територии.
* С реализацията на инвестиционното предложение не се засяга и не се очаква влошаване състоянието на предмета на опазване на най-близката защитена зона BG0000437 „Река Черкезица”.

**III. Способността за асимилация на екосистемата в естествената околна среда**:

* Във връзка с поискано становище,определящо степента на значимост на въздействието и риска за човешкото здраве, с писмо изх. № 3538/17.06.2015г., РЗИ- Пловдив е потвърдила липсата на здравен риск при реализация на инвестиционното предложение.
* С писмо изх. № КД-04-139/22.06.2015г. БД ИБР Пловдив е дала заключение за допустимост на инвестиционното предложение от гледна точка на ПУРБ на ИБР и постигане целите на околната среда.

**IV. Характеристика на потенциалните въздействия-териториален обхват, засегнато население, включително трансгранични въздействия, същност, големина, комплексност, вероятност, продължителност, честота, обратимост**:

* Териториалният обхват на въздействие в резултат на строителството и експлоатацията на инвестиционното предложение е ограничен и локален в рамките на разглеждания имот.
* При спазване на технологичните изисквания не се очаква неблагоприятно въздействие върху компонентите и факторите на околната среда и върху човешкото здраве.
* Въздействието в резултат на експлоатацията на бъдещия обект ще бъде дълготрайно, съгласно срока на експлоатацията му.

**V. Обществен интерес към предложението за строителство, дейности или технологии :**

Възложителят е уведомил за своето инвестиционно предложение кметовете на Община Садово и с. Поповица, както и засегнатото население чрез обяви на информационно табло и общински сайт. Осигурен е обществен достъп до информацията по приложение № 2 по реда на чл. 6, ал. 9 от Наредбата за ОВОС. Към момента на издаване на настоящото решение не са изразени устно или депозирани писмено жалби, възражения и становища срещу реализацията на инвестиционното предложение.

**Настоящото Решение се отнася само за конкретно заявеното предложение и в посочения капацитет**.

**Решението не отменя задълженията на Възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи като основание за отпадане на отговорността съгласно действащата нормативна уредба.**

**При промяна на инвестиционното предложение, на Възложителя или на някои от обстоятелствата, при които е било издадено настоящето Решение, Възложителят /новият Възложител/ трябва да уведоми РИОСВ гр. Пловдив до 14 дни след настъпване на измененията.**

**Настоящото Решение губи правно действие, ако в срок 5 години от датата на влизането му в сила не е започнало осъществяването на инвестиционното предложение.**

**Решението може да бъде обжалвано чрез РИОСВ-Пловдив пред Министъра на околната среда и водите и/или Административен съд – Пловдив в 14-дневен срок от съобщаването му на заинтересованите лица и организации по реда на Административнопроцесуалния кодекс.**

**Доц. Стефан Шилев 13.08.2015 г.**

*Директор на РИОСВ - Пловдив*